LATVIJAS REPUBLIKAS MINISTRU KABINETS

2018. gada\_\_\_\_\_\_\_\_\_\_ Noteikumi Nr.\_\_\_

Rīga (prot.Nr.\_\_\_\_.§)

**Noteikumi par atkritumu pārvadājumu uzskaites kārtību**

Izdoti saskaņā ar Atkritumu apsaimniekošanas likuma

17. panta piekto un sesto daļu,

17.1 panta otrās daļas 1., 2., 3. un 4. punktu,

23. panta piektās daļas 1., 2., 3.un 4. punktu,

42. panta 11.un 12. daļu

**I. Vispārīgie jautājumi**

1. Noteikumi nosaka:

1.1. kārtību, kādā bīstamo atkritumu (izņemot sadzīves bīstamos atkritumus), tajā skaitā videi kaitīgo preču atkritumu, radītājs vai apsaimniekotājs nodrošina radīto vai apsaimniekoto bīstamo atkritumu identifikāciju, uzskaiti, iepakošanu, marķēšanu, uzglabāšanu un pārvadājumu uzskaiti;

1.2. kārtību, kādā bīstamo atkritumu, tajā skaitā videi kaitīgo preču atkritumu, pārvadājumus uzskaita Vides aizsardzības un reģionālās attīstības ministrijas pilnvarota iestāde vai komersants, kuram šo uzdevumu deleģējusi Vides aizsardzības un reģionālās attīstības ministrija, slēdzot deleģējuma līgumu Valsts pārvaldes iekārtas likumā noteiktajā kārtībā;

1.3. maksu un maksāšanas kārtību par bīstamo atkritumu pārvadājumu uzskaiti;

1.4. kārtību, kādā Vides aizsardzības un reģionālās attīstības ministrijas pilnvarota iestāde vai komersants atbilstoši deleģējuma līgumam atkritumu pārvadājumu uzskaites valsts informācijas sistēmā (turpmāk – sistēmā) veic pārstrādei vai reģenerācijai saņemto sadzīves, ražošanas vai bīstamo atkritumu uzskaiti;

1.5. maksu un maksāšanas kārtību par pārstrādei vai reģenerācijai saņemto sadzīves, ražošanas vai bīstamo atkritumu uzskaiti;

1.6. kārtību, kādā sadzīves, ražošanas vai bīstamo atkritumu pārstrādes vai reģenerācijas darbību veicējs apliecina pārvadājuma saņemšanu;

1.7. kārtību, kādā atkritumu pārstrādes vai reģenerācijas iekārtas operators paziņo par sadzīves, ražošanas vai bīstamo atkritumu saņemšanu pārstrādei vai reģenerācijai;

1.8. kārtību, kādā Vides aizsardzības un reģionālās attīstības ministrijas pilnvarota iestāde vai komersants atbilstoši deleģējuma līgumam sistēmā veic sadzīves vai ražošanas atkritumu pārvadājumu uzskaiti;

1.9. maksu un maksāšanas kārtību par pārstrādes vai reģenerācijas vietā nogādājamo sadzīves vai ražošanas atkritumu pārvadājumu uzskaiti;

1.10. kārtību, kādā sadzīves vai ražošanas atkritumu valdītājs vai apsaimniekotājs paziņo par pārvadājumu veikšanu;

1.11. kārtību, kādā sadzīves vai ražošanas atkritumu valdītājs vai apsaimniekotājs, kas veic atkritumu pārvadājumus valsts teritorijā uz to pārstrādes vai reģenerācijas vietu, paziņo par plānoto pārvadājumu, pārvadājamo atkritumu veidu un apjomu;

1.12. kārtību, kādā personas, kuras valsts teritorijā ieved pārstrādei vai reģenerācijai atkritumus, kas minēti Eiropas Parlamenta un Padomes 2006. gada 14. jūnija Regulas Nr. 1013/2006/EK par atkritumu sūtījumiem (turpmāk — regula Nr. 1013/2006) 3. panta 2. punktā, veic ievesto atkritumu uzskaiti;

1.13. kārtību, kādā regulas Nr. 1013/2006 3. panta 2. punktā minēto pārstrādei vai reģenerācijai ievesto atkritumu pārvadājumu uzskaiti veic sistēmā, kā arī maksu un maksāšanas kārtību par sadzīves atkritumu pārvadājumu uzskaiti;

2. Noteikumi neattiecas uz:

2.1. mājsaimniecībās radītiem bīstamiem atkritumiem, kuri nav atdalīti no citiem mājsaimniecības atkritumiem;

2.2. dalīti savāktiem mājsaimniecības bīstamajiem atkritumiem līdz to nodošanas brīdim atkritumu apsaimniekotājam, kurš ir saņēmis atļauju mājsaimniecības bīstamo atkritumu savākšanai, reģenerācijai vai apglabāšanai saskaņā ar normatīvajiem aktiem par piesārņojumu vai normatīvajiem aktiem par atkritumu apsaimniekošanas atļaujām;

2.3. būvniecības atkritumiem, uz kuriem attiecas normatīvie akti būvniecībā radušos atkritumu un to pārvadājumu uzskaites kārtību.

**II. Bīstamo atkritumu identifikācija, uzskaite, uzglabāšana, iepakošana un marķēšana**

3. Bīstamo atkritumu radītājs vai apsaimniekotājs klasificē bīstamos atkritumus atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus. Ja bīstamos atkritumus nav iespējams klasificēt, persona, kura nodarbojas ar bīstamo atkritumu apsaimniekošanu, nodrošina bīstamo atkritumu izcelsmes, sastāva un ķīmisko īpašību analīzi, lai atkritumus varētu klasificēt.

4. Bīstamo atkritumu radītājs vai apsaimniekotājs nodrošina radīto, valdījumā esošo un apsaimniekoto bīstamo atkritumu uzskaiti papīra vai elektroniskā formātā atbilstoši šo noteikumu 1. pielikumam.

5. Bīstamo atkritumu radītājs vai apsaimniekotājs savāc un uzglabā bīstamos atkritumus, ievērojot to bīstamību un daudzumu, tikai īpaši aprīkotās vietās un apstākļos, kas nerada kaitējumu videi, cilvēku veselībai un īpašumam.

6. Bīstamos atkritumus atļauts uzglabāt tikai iepakotus izturīgā un drošā iepakojumā atbilstoši prasībām, kas noteiktas normatīvajos aktos par ķīmisko vielu un ķīmisko produktu klasificēšanu, marķēšanu un iepakošanu. Aizliegts bīstamos atkritumus sajaukt vai atšķaidīt ar citām ķīmiskajām vielām vai ķīmiskajiem produktiem.

7. Personas, kuras nodarbojas ar bīstamo atkritumu apsaimniekošanu, izvieto etiķetes uz bīstamo atkritumu iepakojuma. Etiķetē norāda atkritumu nosaukumu, izcelsmi, atkritumos esošo bīstamo vielu ķīmisko sastāvu, iepakošanas datumu un iepakotāju, kā arī brīdinājuma zīmes atbilstoši normatīvajiem aktiem par ķīmisko vielu un ķīmisko produktu klasificēšanu, marķēšanu un iepakošanu.

8. Bīstamo atkritumu radītājs vai apsaimniekotājs bīstamo atkritumu uzglabāšanas laikā vismaz reizi mēnesī nodrošina iepakojuma apsekošanu.

9. Pārvadājot un uzglabājot bīstamos atkritumus, tos klasificē, marķē un iepako atbilstoši normatīvajos aktos noteiktajām prasībām un Latvijai saistošām starptautisko tiesību aktu normām.

**III. Atkritumu pārvadājumu reģistrācija un uzskaite**

10. Atkritumu pārvadājumu elektroniskai reģistrācijai un uzskaitei valsts teritorijā izmanto sistēmu. Sistēmu izmanto:

10.1. bīstamo atkritumu, tajā skaitā videi kaitīgo preču atkritumu, pārvadājumu uzskaitei;

10.2. sadzīves, ražošanas vai bīstamo atkritumu saņemšanas pārstrādei vai reģenerācijai apliecināšanai un uzskaitei;

10.3. sadzīves vai ražošanas atkritumu pārvadājumu uz pārstrādes vai reģenerācijas iekārtām uzskaitei;

10.4. paziņojumiem par plānoto vai veikto sadzīves vai ražošanas atkritumu pārvadājumu un par pārvadājamo atkritumu veidu un apjomu;

10.6. Latvijā pārstrādei vai reģenerācijai ievesto regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minēto atkritumu uzskaitei.

11. Sistēmas pārzinis ir valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs”.

12. Sistēmas lietotāji ir:

12.1. bīstamo atkritumu radītājs, valdītājs vai apsaimniekotāji, kam nepieciešams pārvadāt bīstamos atkritumus (turpmāk – bīstamo atkritumu nosūtītājs);

12.2. sadzīves vai ražošanas atkritumu valdītājs, kurš veic savā valdījumā esošo atkritumu pārvadājumus valsts teritorijā uz to pārstrādes vai reģenerācijas vietu;

12.3. sadzīves vai ražošanas atkritumu apsaimniekotājs, kurš veic atkritumu pārvadājumus valsts teritorijā uz to pārstrādes vai reģenerācijas vietu;

12.4. persona, kura Latvijas teritorijā ieved pārstrādei vai reģenerācijai regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minētos atkritumus;

12.5. sadzīves, ražošanas vai bīstamo atkritumu pārstrādes vai reģenerācijas iekārtas operators.

13. Valsts un pašvaldību iestādes, kuras normatīvajos aktos noteikto funkciju izpildei izmanto sistēmā iekļauto informāciju, pēc pieprasījuma to saņem bez maksas.

14. Sistēmas pārzinis reģistrē šo noteikumu 12. punktā minēto sistēmas lietotāju, piešķirot tam lietotājvārdu un paroli, atbilstoši sistēmas lietotāja rakstiskam iesniegumam un noslēgtajam līgumam ar sistēmas pārzini.

15. Sistēmas pārzinis sistēmas tiešsaistes režīmā nodrošina sistēmas lietotājam:

15.1. elektroniski aizpildīt atkritumu pārvadājumu kartes–pavadzīmes (turpmāk – pavadzīme) veidlapu (šo noteikumu 2. pielikums), paziņojot par plānoto pārvadājumu un tā uzsākšanu, pārvadājamo atkritumu veidu un apjomu;

15.2. apstiprināt notikušās darbības ar citiem sistēmas lietotājiem, uzrādot saņemto, pārstrādāto vai reģenerēto sadzīves, ražošanas vai bīstamo atkritumu daudzumu, vai noraidīt tās;

15.3. sekot līdzi sistēmas aprēķinātajai bilancei (atkritumu daudzumam, kas atrodas pie lietotāja) par sistēmas lietotāja uzrādītajām darbībām un pārvadājumiem;

15.4. aplūkot veikto atkritumu pārvadājumu pārskatus par atkritumu pārvadājumiem, kuros sistēmas lietotājs ir iesaistīts.

16. Persona, kura Latvijas teritorijā ieved pārstrādei vai reģenerācijai regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minētos atkritumus, nodrošina šo atkritumu  veikt pārstrādei vai reģenerācijai ievesto Regulas Nr. 1013/2006 3. panta 2. punktā minēto atkritumu pārvadājumu uzskaiti papīra vai elektroniskā formātā atbilstoši šo noteikumu 3. pielikumam.

17. Ja regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minētos atkritumus valsts teritorijā ieved citas valsts uzņēmējsabiedrību reģistrā reģistrēts komersants, šo noteikumu 2.pielikuma minētās pavadzīmes 1., 2. un 3. punktu aizpilda šo noteikumu 12.3. vai 12.5. apakšpunktā minētās personas.

18. Ja regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minētos atkritumus izved no valsts teritorijas, šo noteikumu 12.1., 12.2., 12.3. vai 12.5. apakšpunktā minētie sistēmas lietotāji aizpilda šo noteikumu 2. pielikumā minētās pavadzīmes 4. punktu, izņemot informāciju par atkritumu apsaimniekošanas atļauju.

19. Šo noteikumu 12.1., 12.2.,12.3. un 12.4. apakšpunktā minētie sistēmas lietotāji pēc iespējas aizpilda pavadzīmi trīs darba dienas pirms atkritumu pārvadājuma uzsākšanas, bet ne vēlāk kā līdz atkritumu pārvadājuma uzsākšanai. Šo noteikumu 12.5. apakšpunktā minētais sistēmas lietotājs aizpilda pavadzīmi trīs darba dienu laikā pēc atkritumu pārvadājuma saņemšanas.

20. Sistēmas lietotājs ir atbildīgs par savlaicīgu un patiesu datu ievadīšanu sistēmā. Sistēmas lietotājām ir tiesības mainīt sistēmā ievadīto informāciju par pārvadājumu 10 darba dienas no pārvadājuma ievadīšanas sistēmā. Sistēmā ievadītos datus, kas vecāki par 30 dienām, vairs nevar mainīt, un tie ir uzskatāmi par patiesiem.

21. Sistēmas pārzinis nodrošina sistēmas aktīvajā datubāzē pieejamās informācijas glabāšanu vismaz trīs gadus. Sistēmas arhīva datubāzē ievietoto informāciju glabā piecus gadus. Pēc minētā termiņa beigām informāciju nodod Latvijas Nacionālajam arhīvam arhīvu darbību regulējošajos normatīvajos aktos noteiktajā kārtībā, to dzēšot no uzskaites sistēmas.

22. Sistēmas pārzinis bez maksas nodrošina sistēmā esošās vispārpieejamās informācijas sniegšanu elektroniskā veidā. Šo noteikumu izpratnē vispārpieejamā informācija ir šo noteikumu 12. punktā minēto sistēmas lietotāju saraksts, kurā ir iekļauts sistēmas lietotāja nosaukums vai firma, reģistrācijas numurs Uzņēmumu reģistrā un juridiskā adrese.

**IV. Maksa par atkritumu pārvadājumu uzskaites valsts informācijas sistēmas lietošanu un tās maksāšanas kārtība**

23. Sistēmas lietotājs maksā sistēmas pārzinim maksu par pārstrādei vai reģenerācijai saņemto sadzīves, ražošanas vai bīstamo atkritumu uzskaiti, maksu par pārstrādes un reģenerācijas vietā nogādājamo sadzīves vai ražošanas atkritumu pārvadājumu uzskaiti vai maksu par bīstamo, sadzīves vai ražošanas atkritumu pārvadājumu uzskaiti.

24. Ikgadējā sistēmas lietotāja maksa par sistēmas izmantošanu ir 855 *euro* un pievienotās vērtības nodoklis atbilstoši normatīvajiem aktiem par pievienotās vērtības nodokli.

25. Sistēmas lietotājs šo noteikumu 23. punktā minēto maksu maksā sistēmas pārzinim. Šo noteikumu 24. punktā minētais maksājums tiek sadalīts ceturkšņa maksājumos, sistēmas lietotājam veicot maksājumus avansā. Sistēmas pārzinis līdz katra ceturkšņa pirmāmēneša desmitajam datumam elektroniski nosūta rēķinu sistēmas lietotājam. Sistēmas lietotājs maksājumu veic 10 dienu laikā pēc rēķina saņemšanas.

26. Sistēmas lietotājs, kurš vēlas saņemt šo noteikumu 25. punktā minēto rēķinu pa pastu, par to informē sistēmas pārzini atsevišķi un sedz izdrukāta rēķina piegādes izdevumus.

27. Maksu par atkritumu pārvadājumu uzskaiti maksā ar kredītiestādes starpniecību.

**V. Noslēguma jautājumi**

28. Atzīt par spēku zaudējušiem Ministru kabineta 2011. gada 21. jūnija noteikumus Nr. 484 “Bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtība” (Latvijas Vēstnesis, 2011, 105.nr.; 2013, 164.nr.).

29. Sistēmas pārzinis šo noteikumu [23. punktā](https://likumi.lv/ta/id/232789-bistamo-atkritumu-uzskaites-identifikacijas-uzglabasanas-iepakosanas-markesanas-un-parvadajumu-uzskaites-kartiba#p21) minēto rēķinu personai, kura ir reģistrēts bīstamo atkritumu uzskaites sistēmas lietotājs, izraksta mēneša laikā no šo noteikumu spēkā stāšanās dienas par starpību starp šo noteikumu 22. punktā noteikto maksu un Ministru kabineta 2011. gada 21. jūnija noteikumos Nr. 484 “Bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtība” noteikto maksu par bīstamo atkritumu pārvadājumu uzskaiti.

30. Sistēmas pārzinis nodrošina, ka bīstamo atkritumu nosūtītāji, kuri ir uzsākuši bīstamo atkritumu pārvadājumu uzskaiti atbilstoši Ministru kabineta 2011. gada 21. jūnija noteikumiem Nr. 484 “Bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtība”, pabeidz bīstamo pārvadājumu uzskaiti atbilstoši šiem noteikumiem.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2008. gada 19. novembra Direktīvas 2008/98/EK par atkritumiem un par dažu direktīvu atcelšanu.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards

Doniņa 67026515

Ilze.Donina@varam.gov.lv